प्रतिभा युवा बर्दिवास गोल्डकप विजेता
प्रतिभा युवा क्लब गोलबजारले प्रथम बर्दिवास मेयर गोल्डकप फुटबल प्रतियोगिताको उपाधि जितेको छ । बुधबार बर्दिवास रंगशालामा प्रतिभाले सहलेश सिराहालाई पेनाल्टी शुटआउटमा ५–४ ले हराएको हो ।
महोत्तरी — प्रतिभा युवा क्लब गोलबजारले प्रथम बर्दिवास मेयर गोल्डकप फुटबल प्रतियोगिताको उपाधि जितेको छ । बुधबार बर्दिवास रंगशालामा प्रतिभाले सहलेश सिराहालाई पेनाल्टी शुटआउटमा ५–४ ले हराएको हो ।निर्धारित समयभित्र दुवैले १–१ को बराबरी खेलेपछि खेलको निर्णय पेनाल्टी शुटआउटमा भएको थियो । खेलको १८ औं मिनेटमा सहलेशका रूपक लामाले गोल गर्दै दिलाएको अग्रतालाई दोस्रो हाफको अन्तिम समयमा प्रतिभाका विशाल बस्नेतले गोल फर्काएर निर्धारित समयको खेल बराबरीमा टुंग्याएका थिए ।पेनाल्टी शुटआउटमा प्रतिभाका अमर श्रेष्ठ, निश्चल लामा, आविष्कार खड्का, शिशिर लेखी र म्याक्सवेलले गोल गरे । सहलेशबाट रितिक खड्का, गौरव श्रेष्ठ, अली ओलास र जनक कार्कीले गोल गरे । आर्मनले प्रहार विफल भयो ।विजेता प्रतिभाले २ लाख र उपविजेता सहलेशले १ लाख रुपैयाँ पुरस्कार पाए । प्रतिभाका विशाल बस्नेत म्यान अफ द म्याच भए ।उत्कृष्ट गोलरक्षक प्रतिभाकै मनोज प्रधान घोषित भए । उत्कृष्ट डिफेन्डर सहलेशका जनक कार्की, सर्वाधिक गोलकर्ता सहलेशका आर्मन, उत्कृष्ट मिडफिल्डर शिशिर लेखी, उदीयमान खेलाडी बर्दिवास ११ का अंकित मगर भए । सर्वोत्कृष्ट खेलाडी सहलेशका रूपक लामा भए ।बर्दिवास नगरपालिकाका मेयर विदुर कार्कीले बर्दिवास गोल्डकपमा सफल आयोजना भएको जनाउँदै नगरपालिकाले थप खेलकुदका गतिविधि गरिराख्ने बताए ।बर्दिवास नगरपालिकाको २० लाख ३७ हजार ५ सय ५० बजेटबाट प्रतियोगिता सम्पन्न भएको नगर खेलकुद विकास समितिले जनाएको छ ।